- Hvorfor har vi ikke fået handsker til det her? - Det begynder at lugte af numse! Der var ikke uddelt begejstring for opgaven, da 18 sjetteklasseselever fra Hirtshals tirsdag blev bedt om at plukke og tømme en høne for indvolde. - De andre er seje, men ikke os. Vi er lidt nogle bangebukse, siger Sebastian Høgh Høfler, der sammen med kammeraten Andreas har fået en høne til plukning, som de ikke er meget for at røre. Hvor kommer maden fra? Opgaven er en del af en anderledes skoledag, hvor eleverne skal lære om, hvor maden kommer fra. - Det er for at få indsigt i, hvor tingene kommer fra, og at vi skal behandle vores fødevarer ordentligt, siger Laila Nielsen, der er lærer på Horne Skole. Eleverne er taget ud til en af landets største hønserier, her er opgaven, at de skal gøre hønsene helt klar til at tage med hjem. -	For os er det en kæmpe glæde at være med til at formidle, hvad dansk landbrug også er. Vi snakker tit bare om kvæg, svin og planter, men der er altså også fjerkræ, siger landmand Lars-Peter Boel. Han er sikker på, at børnene i hvert fald vil huske dagen. - De børn, der står her og oplever det her, de vil sent glemme, at de har haft hånden oppe bagi en høne. Det er meget grænseoverskridende, så deres reaktioner i dag er ganske naturlige, siger han. Det lykkedes da også alle børnene - med lidt hjælp - at få hønsene gjort klar. Og selvom Sebastian Høgh Høfler kalder det en sjov og vild oplevelse, er svaret fra de to drenge på, om de er klar en anden gang, klart: NEJ! Se indslaget her

Referat:
En anderledes skoledag skal lære sjetteklasser i Hirtshals om, hvor maden kommer fra.